Granville (Manche)

Granville község Északnyugat-Franciaországban, Normandia régióban, Manche megyében. Kis kikötőváros tengerparti fürdőhellyel, a helybeli lakosok Granvillais-nak is nevezik. Lakosainak száma 12 847 fő a 2009-es adatok szerint. Földrajza Granville a tengerbe mélyen benyúló sziklás félszigetre épült, az óváros még a régi városfalakat is megőrizte. 500 méteres mólója védi a kikötőbe befutó halászhajókat, jachtokat és azokat a motoros hajókat, amelyekkel a közeli Chausey-szigetekre lehet menni. Az utóbbi évtizedekben a nagyobb kereskedelmi konténer- és kőolajszállító hajók, s azok balesetei, ütközései a halászhajókkal egyre nehezítik a halászok életét, s szennyezik a Sant-Malo-i öböl vizét, Grandville tengerpartját is. Granville nevezetessége: a La Manche-csatorna partján, sőt az egész világon itt mérik a legnagyobb különbséget apály és dagály között, mely erős áramlatokat idéz elő, s kedvezőtlenül befolyásolja a hajózást. Éghajlata Granville-ben gyakran tapasztalható köd, valamint keleti szél, amely veszélyes viharokat hozhat létre ősszel és télen. Története A város alapítása 12. századra nyúlik vissza, a normandiai régióval együtt sokáig inkább az angolokhoz tartozott, 1441-ben XI. Lajos francia király oklevélben rögzítette, hogy Granville francia település, de az angolok továbbra is kísérleteket tettek visszafoglalására 1645-ben és 1803-ban. Granville ellenállt a hugenották támadásainak 1695-ben, 1793-1796 közt a francia forradalom idején is heves harcok folytak itt (vendée-i háború), mely több ezer halálos áldozatot követelt a polgári lakosság köréből is. A második világháború idején a közeli szigetekről elfoglalták a németek, s kihasználták azokat az erőforrásokat, amelyeket a háborúban hasznosítani tudtak. Grandville 1945 augusztus 9-én szabadult fel. 1962-ben Saint-Nicolas-Prés-Granville-t Granville-hez csatolták. Látnivalók Az óváros őrzi a helység politikai és vallási történelmét. Impozáns látványt nyújt a helység ősi temploma, a Notre-Dame du Cap Lihou (1441–1796), amely egyben a magasságot is uralja. A katedrális gránitból épült román és kora gótikus stílusban. Homlokzata a 18. századból való. A 13. századból megmaradt Mária-szobor is magára vonja a látogatók figyelmét. A városi helytörténeti múzeum őrzi azokat a felbecsülhetetlen értékű dokumentumokat, amelyek lehetővé teszik, hogy a látogatók felfedezzék a város több évszázados történetét. Másik múzeuma is van a helységnek, a Granville-ben született Christian Dior tiszteletére a "Villa Les Rhumbs"-ból Dior-múzeumot létesítettek. Granville legmagasabb pontján a világítótorony van, amelyből jó idő esetén pártalan kilátás nyílik a Mont-Saint-Michel öbölre, a Chausey szigetekre és Jersey-re. Granville-nek kiváló golfpályája van (27 lyuk biztosítja a játékot), eredetileg Harry Colt tervezte 1912-ben. Granville testvérvárosi kapcsolatai 1990 óta élénkültek meg Granville testvérvárosi kapcsolatai, ezen kapcsolatok rendezvényeket, fesztiválokat, egymás termékeinek piaci megismerését hozzák magukkal. Híres szülöttei Maurice Denis (1870–1943) festő Christian Dior (1905–1957) divattervező Jacques Gamblin (1957– ) színész Étienne-François Letourneur (1751–1817) ügyvéd, katona, politikus Galéria Jegyzetek Fordítás Ez a szócikk részben vagy egészben a Granville, Manche című angol Wikipédia-szócikk fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Pálfy József: Franciaország (Budapest, 1978) 287. oldal. További információk Hivatalos honlap